Sisè doblet consecutiu per a la falla Plaça de Pedralba
16 de març de 2019

Llíria ha conegut el resultat dels premis de les falles 2019, en un acte celebrat esta vesprada que, com cada any, ha estat replet de nervis, emocions i molta alegria per a les comissions guanyadores. La gran triomfadora de la vesprada ha sigut la falla Plaça de Pedralba, que ha guanyat el primer premi tant en monument grans com infantils, encadenant un sisè doblet consecutiu. La comissió ha rebut, a més, el “palet” de la Generalitat que les reconeix com les millors falles de Llíria del 2019.

El jurat, designat per la Junta Local Fallera, ha concedit el segon premi a la comissió Plaça Major; seguit per Pla de l’Arc, tercer; i Alpelic, que ha quedat en quarta posició, després d’haver patit problemes que li han impedit plantar el monument en condicions normals.

El mateix resultat s’ha repetit en el cas de les infantils, amb el segon premi per a la falla Plaça Major; el tercer per a Pla de l’Arc, i el quart per a la falla Alpelic.

L’Ajuntament de Llíria i la resta de comissions falleres de la localitat han entregat un banderí simbòlic, com a mostra de solidaritat i suport, als membres de la comissió Avinguda dels Furs, que han participat enguany fora de concurs, després que l’artista faller no haja finalitzat cap dels dos monuments.

L’entrega dels premis de les falles 2019 s’ha celebrat a les portes de Ca la Vila, amb la presència de l’alcalde de Llíria, Manolo Civera; les falleres majors de Llíria, Marta Torres i Edurne Romero; el regidor de Festes, Pedro Vicente; el president de la Junta Local Fallera, Manolo Romero; i les components de les respectives Corts d’Honor.